26. septembri õhtul linastus Templis LGBTI+ filmifestivali Festheart raames – selle peamine toimumiskoht on üldse Rakvere – eluloodraama „Metsikud ööd Emily seltsis“. Eriseansil näidatud linateos räägib Ameerika tuntuima poeedi Emily Dickinsoni elust. Dickinson oli lesbiline.

Võrdlemisi väikse tähelepanu on saanud juhtum, kuidas EKRE liikmetest Pärnu linnavolikogu liikmed pidasid Pärnu kultuuriklubi Tempel ukse taga koosolekut, millest kujunes klubis toimunud ürituse ründamine ja klubi ahistamine.

EKRE korraldatud „koosolekul“ kerkis peamiseks küsimuseks, miks on Pärnu linnavalitsus toetanud 16 000 euroga kultuuriklubi, kus näidatakse homopropagandafilmi. Kui nad oleks küsinud seda linnavalitsusest otse, oleks nad teada saanud, et 8000 eurot on antud klubile tegevustoetuseks aasta peale ning teine 8000 klubi korraldatud festivali IN August korraldamiseks. Eraldi poetess Emily Dickinsoni filmi näitamiseks pole Pärnu linn Templile sentigi eraldanud.

Nüüd palun kujutage korraks ette, et te olete Pärnu linnas elav gei ja lähete klubisse geifestivali raames linastuvat filmi vaatama ning kinoklubi ukse ees seisab grupp Pärnu linnavolikogulastest inimesi erakonnast, kelle üks tähtsaim eesmärk on kooseluseaduse tühistamine, ja nad pildistavad sind.

Nüüd palun kujutage korraks ette, et lähete klubisse geifestivali raames linastuvat filmi vaatama ning kinoklubi ukse ees seisab grupp linnavolikogulastest inimesi erakonnast, kelle üks tähtsaim eesmärk on kooseluseaduse tühistamine, ja nad pildistavad sind.

Kui inimesed filmi vaatama saabusid – neid oli vaid kolm –, pildistas neid Edmond Penu , aktiivne Pärnu ekrelane. (Edmond Penu väidab Ekspressile, et tema pildistas ainult kohale saabunud Pärnu Postimehe fotograafi ning festivaliga seotud inimene jäi pildile kogemata. Pildistatud inimene väidab aga Ekspressile, et Penu pildistas teadlikult ja otseselt teda ning ta palus Penul foto kustutada, mida viimane ka tegi.)

EKRE liikmed eesotsas partei Pärnumaa ringkonna juhi ja juhatuse liikme Helle Kullerkupuga kogunesid klubi ette tund aega enne filmi linastumist. Nad nimetasid kogunemist koosolekuks, nende tegevust oli kajastama saabunud ka EKRE portaali Uued Uudised videoreporter, kohal oli EKRE meedianõunik Aarne Mäe . Korralik tiim

Sama küsimust esitati eri vormides EKRE ja odinlaste koosolekuga vestlema tulnud kultuuriklubi Tempel juhile Andres Tölpile. Nõuti aru – miks sellist filmi näidatakse, miks linnalt nii palju raha on saadud, kuidas on linnalt nii palju rahalist toetust saadud.

Videost on Tölpi ning ekrelaste-odinlaste vestlusest kuulda järgmist dialoogi.

Ekrelane või odinlane: „Kui tulevad satanistid oma lapsepilastus-riitusega, siis lubate ka [klubi ruume kasutada]?“

Andres Tölp: „Ma ei usu, et ma seda lubaksin.“

Ekrelane või odinlane: „Aga miks siis praegu lubate? Äri on äri?“

Andres Tölp: „See ei ole päris niimoodi ka… te võtate üks-ühele praegu.“

AINULT AJA KÜSIMUS: Postitus Facebooki grupi "Pärnumaa Volikogud" lehelt.

Ekrelane või odinlane: „Pervert on pervert, minu arust!“

Sedasi.

Nüüd palun kujutage ette, et olete klubiomanik – või mõne poe, kino, kohviku, restorani vms pidaja – ja peate õhtupimeduses aru andma ligi kahekümnele linnavolikogu ning paramilitaarse rühmituse liikmele, kes teile läbisegi küsimusi esitavad, teid süüdistavad ja alandavad. Teid on lihtsalt ümber piiratud. Ilma et neil oleks selleks mingisugust alust ja õigust.

Kultuuriklubis Tempel on väga mitmekülgne programm. 150 üritust aastas. Seal esinevad artistid, ansamblid, DJ-d kõikvõimalikest žanritest. Rock, punk, reggae, hiphop, jazz, folk, etno, house, techno jne jne jne. Tundmatutest nimedest suuremate staarideni (Kosmikud, Ewert and the Two Dragons, J.M.K.E, reket).

Templis on etendatud teatrilavastusi, toimuvad näitused ja performance-üritused, näidatakse filme, peetakse vestlus- ja luuleõhtuid, viktoriine ja stand-up-komöödiaid. Tempel ongi just nimelt läbi ja lõhki kultuuriklubi. Klubi, millest on saanud väga suurele osale kultuurist tugipunkt Pärnus. Pop- ja alternatiivkultuuri majakas Pärnus.

Ja EKRE juhatuse liige ja Pärnumaa ringkonna juht Helle Kullerkupp, ümbritsetuna ligi kahekümnest võitluskaaslasest, ütleb selle klubi pidajale: „See on uskumatu, et selline ilge urgas saab kultuuriosakonnalt linnas kõige suuremat toetust.“

See on omakohtulik ahistamine.

See on rõve, räme ja räige rünnak Festhearti korraldaja, üksikute filmi vaatama tulnute ja klubipidaja vastu. Vägivaldne tung inimeste privaatsusesse, mõtte- ja tegutsemisvabadusse.

Ja kas sellega on inetu lugu lõppenud?

Paraku mitte.